Թե ուր կհասցնի վտանգավոր զարգացումների այսպիսի ընթացքը, դժվար է ասել, բայց պարզից էլ պարզ է, խնդիրը չի ավարտվելու զուտ հայտարարությունների տիրույթում։ Անիմաստ է նաև կանխատեսումներ անել այս կամ այն կողմի հաղթանակի հասնելու ուղղությամբ: Բանն այն է, որ գործ ունենք անլուծելի թվացող հակամարտության հետ, որը ինչպես նշեցինք կարող է հանգեցնել status quo-ի փոփոխությանն ու կայունության նոր համակարգ ձևավորելուն, իսկ դա ամենայն հավանականությամբ, լինելու է ոչ պակաս փխրուն, քան նախորդը: Այսպիսի պայմաններում այս կամ այն կողմի առավել շահեկան իրավիճակում հայտնվելը լինելու է ժամանակավոր, քանզի աննահանջ մրցավազքի արդյունքում ի հայտ եկած հավասարակշռման մեխանիզմները միջինացնելու են այդ առավելությունը: